CELEX: 32011D0496
Language: mt
Date: 2011-08-09 00:00:00
Title: 2011/496/UE: Deċiżjoni ta’ Implimentazzjoni tal-Kummissjoni tad- 9 ta’ Awwissu 2011 dwar il-konformità tal-istandard EN 16156:2010 “Sigaretti – Valutazzjoni tat-tendenza li jaqbdu – Rekwiżit tas-sigurtà” u l-istandard EN ISO 12863:2010 “Metodu standard ta’ ttestjar għall-valutazzjoni ta’ kemm is-sigaretti jaqbdu malajr” bir-rekwiżit ta’ sigurtà ġenerali tad-Direttiva 2001/95/KE u l-pubblikazzjoni tar-referenzi tal-istandard EN 16156:2010 “Sigaretti – Valutazzjoni tat-tendenza li jaqbdu – Rekwiżit tas-sigurtà” u tal-istandard EN ISO 12863:2010 “Metodu standard ta’ ttestjar għall-valutazzjoni ta’ kemm is-sigaretti jaqbdu malajr” f’ Il-Ġurnal Uffiċjali tal-Unjoni Ewropea (notifikata bid-dokument numru C(2011) 5626)  Test b’relevanza għaż-ŻEE

10.8.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 205/31
            
         DEĊIŻJONI TA’ IMPLIMENTAZZJONI TAL-KUMMISSJONI
   tad-9 ta’ Awwissu 2011
   dwar il-konformità tal-istandard EN 16156:2010 “Sigaretti – Valutazzjoni tat-tendenza li jaqbdu – Rekwiżit tas-sigurtà” u l-istandard EN ISO 12863:2010 “Metodu standard ta’ ttestjar għall-valutazzjoni ta’ kemm is-sigaretti jaqbdu malajr” bir-rekwiżit ta’ sigurtà ġenerali tad-Direttiva 2001/95/KE u l-pubblikazzjoni tar-referenzi tal-istandard EN 16156:2010 “Sigaretti – Valutazzjoni tat-tendenza li jaqbdu – Rekwiżit tas-sigurtà” u tal-istandard EN ISO 12863:2010 “Metodu standard ta’ ttestjar għall-valutazzjoni ta’ kemm is-sigaretti jaqbdu malajr” f’Il-Ġurnal Uffiċjali tal-Unjoni Ewropea
   
   (notifikata bid-dokument numru C(2011) 5626)
   (Test b’relevanza għaż-ŻEE)
   (2011/496/UE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva 2001/95/KE tal-Parlament Ewropew u tal-Kunsill tat-3 ta’ Diċembru 2001 dwar is-sigurtà ġenerali tal-prodotti (1) u b’mod partikolari l-ewwel subparagrafu tal-Artikolu 4(2) tagħha,
   Wara l-konsultazzjoni mal-Kumitat Permanenti mwaqqaf skont l-Artikolu 5 tad-Direttiva 98/34/KE tal-Parlament Ewropew u tal-Kunsill tat-22 ta’ Ġunju 1998 li tistabbilixxi proċedura għall-għoti ta’ informazzjoni fil-qasam tal-istandards u tar-Regolamenti Tekniċi tar-regoli u dwar is-Servizzi tas-Soċjetà tal-Informatika (2),
   Billi:
   
               (1)
            
            
               L-Artikolu 3(1) tad-Direttiva 2001/95/KE jobbliga lill-produtturi li jqiegħdu biss prodotti siguri fis-suq.
            
         
               (2)
            
            
               Skont it-tieni subparagrafu tal-Artikolu 3(2) tad-Direttiva 2001/95/KE, prodott għandu jitqies bħala sigur, safejn għandhom x’jaqsmu r-riskji u l-kategoriji tar-riskji koperti bl-istandards nazzjonali rilevanti, meta jkun konformi mal-istandards nazzjonali volontarji li jittrasponu l-istandards Ewropej, li r-referenzi għalihom ġew ippubblikati mill-Kummissjoni f’Il-Ġurnal Uffiċjali tal-Unjoni Ewropea, skont l-Artikolu 4(2) tad-Direttiva.
            
         
               (3)
            
            
               Skont l-Artikolu 4(1) tad-Direttiva, l-istandards Ewropej għandhom jiġu stabbiliti minn korpi Ewropej ta’ standardizzazzjoni skont mandati stipulati mill-Kummissjoni.
            
         
               (4)
            
            
               Skont l-Artikolu 4(2), il-Kummissjoni trid tippubblika r-referenzi ta’ dawn l-istandards.
            
         
               (5)
            
            
               F’Ġunju 2008, il-Kummissjoni ħarġet il-Mandat M/425 lis-CEN (il-Kumitat Ewropew għall-Istandardizzazzjoni) biex ifassal abbozz ta’ standard dwar is-sigurtà Ewropea biex jindirizza r-riskju tan-nar fis-sigaretti.
            
         
               (6)
            
            
               Is-CEN adotta l-istandard EN 16156:2010 “Sigaretti — Valutazzjoni tat-tendenza li jaqbdu — Rekwiżit tas-sigurtà” bi tweġiba għall-Mandat tal-Kummissjoni. Dan l-Istandard jirreferi għall-istandard EN ISO 12863:2010 “Metodu standard ta’ ttestjar għall-valutazzjoni ta’ kemm is-sigaretti jaqbdu malajr” Għalhekk, għandha ssir referenza wkoll għall-istandard EN ISO meta tkun qiegħda tiġi ppubblikata r-referenza għall-EN 16156:2010.
            
         
               (7)
            
            
               EN ISO 12863:2010 ġie emendat permezz ta’ rettifika teknika (3). Ir-rettifika ġiet approvata mis-CEN mingħajr modifika (4) u għalhekk ġiet inkluża fl-istandard EN 16156:2010.
            
         
               (8)
            
            
               L-istandards EN 16156:2010 u EN ISO 12863:2010 jissodisfaw il-Mandat M/425 u jikkonformaw mar-rekwiżit ta’ sigurtà ġenerali tad-Direttiva 2001/95/KE. Ir-referenzi tagħhom għandhom jiġu ppubblikati f’Il-Ġurnal Uffiċjali tal-Unjoni Ewropea.
            
         
               (9)
            
            
               Sabiex tkun żgurata introduzzjoni b’suċċess tal-istandards, l-industrija għandha tingħata biżżejjed żmien biex jaddattaw il-produzzjoni tagħhom għal-livell ta’ sigurtà previst fl-istandards. Il-pubblikazzjoni tar-referenzi tal-istandards fil-Ġurnal Uffiċjali 12-il xahar wara li s-CEN ħarġet l-istandards għad-disponibbiltà fis-17 ta’ Novembru 2010 hija maħsuba biex tiżgura li wara dan, fl-Istati Membri kollha, il-preżunzjoni tas-sigurtà tan-nar tkun imsejsa fuq kriterji komuni. Sabiex jiġu żgurati ċ-ċarezza u ċ-ċertezza legali fis-suq intern, l-awtoritajiet għas-sorveljanza tas-suq fl-Istati Membri kollha għandhom iqisu l-istandards Ewropej imsemmijin fil-premessa (8) meta jivvalutaw is-sigurtà kontra li jieħdu n-nar is-sigaretti, inkluż fl-istadju tal-bejgħ tas-sigaretti lill-konsumaturi.
            
         
               (10)
            
            
               Il-miżuri previsti f’din id-Deċiżjoni huma fi qbil mal-opinjoni tal-Kumitat imwaqqaf skont id-Direttiva 2001/95/KE,
            
         ADOTTAT DIN ID-DEĊIŻJONI:
   Artikolu 1
   L-istandard EN 16156:2010 “Sigaretti — Valutazzjoni tat-tendenza li jaqbdu — Rekwiżit tas-sigurtà” u l-istandard EN ISO 12863:2010 “Metodu standard ta’ ttestjar għall-valutazzjoni ta’ kemm is-sigaretti jaqbdu malajr” jissodisfaw ir-rekwiżit ta’ sigurtà ġenerali tad-Direttiva 2001/95/KE għar-riskju li jkopru.
   Artikolu 2
   Ir-referenzi tal-istandards EN 16156:2010 u EN ISO 12863:2010 għandhom jiġu ppubblikati fil-parti C ta’ Il-Ġurnal Uffiċjali tal-Unjoni Ewropea fis-17 ta’ Novembru 2011.
   Artikolu 3
   Din id-Deċiżjoni hija indirizzata lill-Istati Membri.
   
      Magħmul fi Brussell, id-9 ta’ Awwissu 2011.
      
         
            Għall-Kummissjoni
         
         John DALLI
         
            Membru tal-Kummissjoni
         
      
   
   
      (1)  ĠU L 11, 15.1.2002, p. 4.
   
      (2)  ĠU L 204, 21.7.1998, p. 37.
   
      (3)  Ir-rettifika teknika 1. Numru ta’ referenza ISO 12863:2010/Cor.1:2011(E).
   
      (4)  Referenza: EN ISO 12863:2010/AC:2011.